als_Latn dik_Latn sag_Latn
Panairin e Librit që po organizohet në USHT nga Lidhja e Botuesve Shqiptarë në Maqedoni e vizitoi rektori i USHT-së, Vullnet Ameti. Ai, me këtë rast theksoi se në kuadër të Ditëve të Hapura, USHT-ja ka hapur dyert edhe për Lidhjen e Botuesve Shqiptarë që të organizojnë Panairin e Librit në kuadër të karvanit letrar që po zhvillojnë në të gjitha qytetet shqiptare në Maqedoni.
-Sot në USHT filluan Ditët e Hapura të Universitetit ku bëjmë ofertën akademike të Universitetit, i afrojmë të gjithë maturantët e shkollave të mesme që të vijnë të shohin vlerat e institucionit tonë, institucioni i vetëm në gjuhën shqipe në Republikën e Maqedonisë. Bashkë me këtë organizim kemi edhe një organizim tjetër, ku Universiteti ynë në bashkëpunim me Lidhjen e Botuesve Shqiptarë në Republikën e Maqedonisë bashkëpunojnë në formën më të shkëlqyer, ku sot kemi promovimin e shumë librave dhe u jepet mundësia studentëve, stafit akademik dhe qytetarëve të Tetovës që të vijnë të vizitojnë dhe të marrin titujt që ato i dëshirojnë. Kështu që, vetë libri është një vlerë e jona kombëtare ku të rinjtë më tepër duhet t’i largohen formës elektronike të leximit të literaturës së ndryshme dhe t’i kthehen librit, pasi që vetë libri është një fakt i pashlyeshëm i kombit shqiptar, ku të rinjtë dhe popullata jonë të marrin më tepër libra që të lexojnë, pasi nga aty do të kultivojnë dije dhe shkencë, tha mes tjerash rektori i USHT-së, Vullnet Ameti.
Kryetari i Lidhjes së Botuesve Shqiptarë në Republikën e Maqedonisë, Sevim Ameti e falënderoi rektorin e USHT-së për bashkëpunimin që u ka ofruar. Ai, më tej vuri në dukje se në këtë panair interesimi i lexuesve ka qenë tepër i madh.
-Do ta falënderoj rektorin e Universitetit Shtetëror të Tetovës, Vullnet Ameti i cili na e mundësoi që ta organizojmë këtë karvan të librit i cili filloi nga Kumanova në Shkup dhe tani në Tetovë, që është një kënaqësi e veçantë për ne, sepse këtu ka një numër mjaftë të madh të vizitorëve, të studentëve, profesorëve, por sigurisht që ka edhe nga ata që vijnë nga jashtë. Bashkëpunimi ynë me universitetin do të vazhdojë edhe më tej, sepse ne si Lidhje e Botuesve Shqiptarë jemi një avangardë e cila prezanton Universitetin nëpër panairet ndërkombëtare dhe njëkohësisht edhe nëpër universitetet e shumta nëpër botë, duke filluar nga Parisi, Frankfurti, Bolonja, Stambolli dhe vende të tjera. Shpresojmë që ky bashkëpunim mes institucioneve tona do të vazhdojë dhe njëkohësisht ta kemi çdoherë përkrahjen për organizimin e panairit të librit, vlerësoi Sevim Ameti.
Dekani i Fakultetit Filologjik të USHT-së, Fatmir Sulejmani tha se ky panair i ka bërë nder USHT-së dhe gjithë dashamirësve të librit.
-Është kënaqësi që në hapësirat e Universitetit Shtetëror të Tetovës, Lidhja e Botuesve Shqiptarë të Maqedonisë, në kuadër të karvanit letrar është prezente këtu dhe na bënë nder, për arsye se ky është ambienti ku mund të gjesh lexuesit më të mirë të librit, mund të gjesh shkrimtarët e ardhshëm, mund të gjesh qytetarët e ardhshëm akademikë, të cilët janë të interesuar dhe të etur për libër. Lidhja e Botuesve Shqiptarë lirshëm mund të them se është miku jashtëzakonisht i mirë i universitetit tonë dhe se kudo që shkon, kudo që prezantohet me aktivitetet e saj e përmend Universitetin Shtetëror të Tetovës, si vatër të mirëfilltë arsimore në mesin e shqiptarëve të Maqedonisë, tha Fatmir Sulejmani, dekani i Fakultetit Filologjik të USHT-së.
Në këtë panair, që organizohet nga Lidhja e Botuesve Shqiptarë në Maqedoni, marrin pjesë gjashtëmbëdhjetë shtëpi botuese nga Kosova, Shqipëria dhe Maqedonia.
als_Latn als_Latn als_Latn als_Latn als_Latn als_Latn als_Latn